Bingo
**Bingo** on onnenpeli, joka kehitettiin Italiassa 1530-luvulla, josta se levisi Ranskaan 1700-luvun lopulla ja 1900-luvulla Yhdysvaltoihin. Tuolloin bingoa pelattiin pavuilla (bean). Pelin nimi beano muuttui amerikkalaisten suussa bingoksi.

Suomeen bingon toi Ruotsista ylivieskalainen eläinlääkärin rouva Ebba Forsberg. Käytyään kokeilemassa bingon pelaamista Värmlannissa kesällä 1967 hänelle syntyi oivallus pelin tuomisesta Suomeen varojen keräämiseksi Ylivieskan Uimahalli- ja Nuorisotalosäätiölle. Ensimmäinen julkinen bingotapahtuma järjestettiin Ylivieskassa 2. syyskuuta 1968. Bingo oli merkittävä tulolähde uimahalli-nuorisotalon rahoittamisessa  ja pitkään se on ollut hyvinkin suosittu rahapeli koko maassa.

Pelin tarkoituksena on pelaajan saada tietynlainen pelikuvio. Pelissä arvotaan numeroita 1–75 tai 1–90 väliltä, peliversiosta riippuen. Perinteisessä bingopelissä pelaajalla on pelattavaan pelikortti, johon on merkitty tietty määrä ruudukkoja. Arvottujen numeroiden toivotaan muodostan omalla ruudukolla vaaka-, pysty- tai kulmasta kulmaan-rivejä.

Bingon perinteisiin kuuluu, että pelaaja huudahtaa ääneen sanan "bingo!" huomatessaan ruudukkonsa täyttyneen. Tämä kertoo muille, että voittaja on löytynyt. Monissa bingosaleissa tavasta on sittemmin luovuttu.

Bingohallit, pelivoitot, internetpelit
--------------------------------------

Peliä voidaan pelata bingohalleissa, jotka ovat auki useita tunteja päivisin ja käytössä oli pelipöydät tai peli-illoissa ja muissa tilaisuuksissa, joissa käytössä ovat pelikortit. Suomessa suurimmat bingotilaisuudet, joissa palkintoina on ollut kesämökkejä tai autoja, ovat keränneet tuhansia osanottajia.

Bingo on maailmalla suosittu rahapeli, mutta Suomessa bingovoittoja ei saa lain mukaan jakaa rahana, vaan voittojen on oltava tavarapalkintoja. Suomalaisissa bingohalleissa suosituimpia palkintoja ovatkin erilaiset lahjakortit, elintarvikkeet kuten kahvi tai joulukinkku, sekä kodinelektroniikka. 

2000-luvulla bingohallien määrä on vähentynyt, mutta vanhempi väki pelaa peliä edelleen aktiivisesti lähes jokaisella suuremmalla paikkakunnalla ympäri Suomen. Internetissä pelattava bingo on kuitenkin laskenut bingon pelaajien keski-ikää. Nykyään bingopelit pyörivät bingohalleissa suurimmilta osin koneistetusti, eli numeroiden arvonta ja kuulutus tapahtuu tietokoneohjelmalla ja pelaaminen automaattitauluilla, jotka ilmoittavat bingot automaattisesti.

Erityyppisiä bingoja löytyy myös seurapeliversioina, kuten lapsille tarkoitetut yksinkertaiset seurapelibingot, joissa numerot on korvattu esimerkiksi eläinhahmoilla.

Internetissä pelattava bingopeli on erittäin suosittua muun muassa Yhdysvalloissa ja Pohjoismaissa. Internetissä pelattavasta bingosta on olemassa yksin pelattavia sekä monen pelaajan versioita. Suomessa nettibingoa tarjoavat Veikkaus Oy ja paikalliset bingohallit. Pelintarjoajat järjestävät bingoissa erilaisia sivupelejä, kuten tietovisoja, joiden tarkoituksena on yhteisöllisyyden rakentaminen. Moninpeleille on ominaista vahva yhteisöllisyys, jolloin bingon parissa tutustuneet henkilöt luovat omia bingopiirejään järjestäen muun muassa yhteisiä internetbingoiltamia.

Lähteet
-------

1. 1 2  Bingon Historia - Kuinka bingo ja moderni bingo-peli syntyi *Nettibingo.com*. Viitattu 7.2.2009.
2. ↑  Oppaasi nettibingoon *Bingohallit.com*. Viitattu 18.12.2012.
3. ↑  Hannula, Jouko, 1948-: *Kun toimeen tartuttiin : Ylivieskan uimahalli- ja nuorisotalosäätiö 1966-1997*. [Ylivieska]: Viestintä J. Hannula, [1997]. 60813509. ISBN 9519693335. Teoksen verkkoversio.
4. ↑  Salmela, Marja & Snellman, Ritva-Liisa: Pohjanmaasta on tullut Suomen Bingoland.  *Helsingin Sanomat, Kuukausiliite*, 12/1984, s. 49-59.  Sanoma Osakeyhtiö.
5. ↑  Rintakumpu, Juhani: Uimahalli-urheilutalo mullisti Ylivieskan vapaa-ajan vieton.  *Kalajokilaakso*, 22.9.2017.  Keski-Pohjanmaan Kirjapaino Oyj.  [{{{www}}} Artikkelin verkkoversio].
6. ↑  Rintakumpu, Juhani: Urheiluhallia tarpeeseen.  *Kalajokilaakso*, 25.8.2017.  Keski-Pohjanmaan Kirjapaino Oyj.  [{{{www}}} Artikkelin verkkoversio].
7. ↑  Bingopelin säännöt *loimaanleisku.sporttisaitti.com*.  Arkistoitu 25.6.2011. Viitattu 22.4.2011.
8. ↑  "Bingo" -huudahdus bingosivu.com. Viitattu 09.03.2016.
9. ↑  Matti Siippainen: Autobingot vetivät Törmän täyteen pelikansaa.  *Karjalainen*, 25.2.2020.
10. ↑  Tuottojen parantaminen vaatisi yhteistyön tehostamista *Turun Sanomat*.  23.12.2002. Viitattu 7.2.2009. [vanhentunut linkki]
11. ↑  Bingon pelaajien keski-ikä on laskenut (Internet archive) *bingoparatiisi.com*.  14.5.2009. bingoparatiisi.com. Viitattu 20.5.2009.
12. ↑  Bingon historia - Lyhyt oppimäärä *web.archive.org*.  Arkistoitu 24.2.2018. Viitattu 9.2.2009.

Aiheesta muualla
----------------

* Kuvia tai muita tiedostoja aiheesta **Bingo** Wikimedia Commonsissa